FÆLLES HOLDNING (EF) Nr. 47/97 fastlagt af Rådet den 27. oktober 1997 med henblik på vedtagelse af Europa-Parlamentets og Rådets direktiv 97/. . ./EF om opstilling af en fællesskabsliste over levnedsmidler og levnedsmiddelingredienser, som er behandlet med ioniserende stråling (97/C 389/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1);

under henvisning til udtalelse fra Det Økonomiske og Sociale Udvalg (2);

i henhold til fremgangsmåden i traktatens artikel 189 B (3), og

ud fra følgende betragtninger:

I henhold til artikel 4, stk. 1 og 2, i Europa-Parlamentets og Rådets direktiv 97/. . ./EF af . . . om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling (4) (i det følgende benævnt »rammedirektivet«), skal der vedtages en liste over levnedsmidler og levnedsmiddelingredienser, der ved udelukkelse af alle andre kan tillades behandlet med ioniserende stråling; listen skal opstilles etapevis;

tørrede aromatiske krydderier, herunder krydderurter, bliver ofte kontamineret og/eller inficeret med organismer og deres metabolitter, der er skadelige for folkesundheden;

denne kontaminering og/eller inficering kan ikke længere behandles med fumigeringsmidler såsom ethylenoxid på grund af deres restkoncentrationers toksiske potentiale;

ioniserende stråling kan effektivt anvendes i stedet for disse midler;

Den Videnskabelige Komité for Levnedsmidler har accepteret sådan behandling;

sådan behandling er derfor en fordel af henvisning til beskyttelse af folkesundheden -

UDSTEDT FØLGENDE DIREKTIV:

Artikel 1

1. Med forbehold af den endelige positivliste, der skal opstilles, jf. artikel 4, stk. 3, andet afsnit, i rammedirektivet, opstilles med dette direktiv en foreløbig EF-positivliste over levnedsmidler og levnedsmiddelingredienser (i det følgende benævnt »levnedsmidler«), der kan tillades behandlet med ioniserende stråling, ligesom de maksimale doser, der tillades til det tilsigtede formål, fastlægges heri.

2. Det er kun tilladt at behandle disse produkter med ioniserende stråling i overensstemmelse med de i rammedirektivet fastsatte bestemmelser.

3. De levnedsmidler, der kan tillades behandlet med ioniserende stråling, og den gennemsnitlige samlede dosis, som de maksimalt må udsættes for, er anført i bilaget.

Artikel 2

Medlemsstaterne må hverken forbyde, begrænse eller hindre markedsføring af levnedsmidler, der er bestrålet i overensstemmelse med de generelle bestemmelser i rammedirektivet og bestemmelserne i dette direktiv, under hensyn til, at de er blevet behandlet med stråling.

Artikel 3

Ændringer af dette direktiv skal foretages i overensstemmelse med traktatens artikel 100 A.

Artikel 4

Medlemsstaterne ændrer deres love og administrative bestemmelser for at efterkomme direktivet, således at markedsføring og brug af bestrålede levnedsmidler, der opfylder kravene i dette direktiv, tillades senest (. . .) (5*).

De underretter Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 5

Dette direktiv træder i kraft på syvendedagen efter offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i . . .

For Europa-Parlamentet

Formand

For Rådet

Formand

(1) EFT C 336 af 31. 12. 1988, s. 7 og EFT C 303 af 2. 12. 1989, s. 15.

(2) EFT C 194 af 31. 7. 1989, s. 14.

(3) Europa-Parlamentets udtalelse af 11. oktober 1989 (EFT C 291 af 20. 11. 1989, s. 58), Rådets fælles holdning af 27. oktober 1997 og Europa-Parlamentets afgørelse af . . . (endnu ikke offentliggjort i Tidende).

(4) Se side 36 i denne Tidende.

(5*) 18 måneder efter dette direktivs ikrafttræden.

BILAG

Levnedsmidler, som tillades behandlet med ioniserende stråling, og maksimale strålingsdoser

>TABELPOSITION>

RÅDETS BEGRUNDELSE

I. INDLEDNING

1. Kommissionen forelagde den 9. december 1988 Rådet et forslag til Europa-Parlamentets og Rådets direktiv om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling, der var baseret på EF-traktatens artikel 100 A (1).

2. Som følge af Europa-Parlamentets udtalelse under førstebehandlingen den 11. oktober 1989 (2) forelagde Kommissionen Rådet et ændret forslag (3). Efter ikrafttrædelsen af traktaten om Den Europæiske Union bekræftede Europa-Parlamentet denne udtalelse som førstebehandlingsudtalelse den 2. december 1993 (4).

3. Det Økonomiske og Sociale Udvalg afgav udtalelse den 31. maj 1989 (5).

4. Den 27. oktober 1997 fastlagde Rådet i overensstemmelse med traktatens artikel 189 B en fælles holdning vedrørende det ændrede forslag.

II. FORMÅL

5. Formålet med forslaget er at indføre procedurer, som finder anvendelse på fremstilling, markedsføring og indførsel af levnedsmidler og levnedsmiddelingredienser, der er behandlet med ioniserende stråling.

Da strålebehandling af levnedsmidler og levnedsmiddelingredienser for øjeblikket er tilladt i nogle medlemsstater og forbudt i andre, er formålet med direktivet at opstille en foreløbig EF-positivliste over produkter, som kan behandles med ioniserende stråling; denne liste vil blive suppleret etapevis med henblik på gradvis at virkeliggøre det indre marked på dette område.

III. GENNEMGANG AF DEN FÆLLES HOLDNING

A. GENERELLE BEMÆRKNINGER

6. Teksten er generelt blevet kraftigt omarbejdet under drøftelsen; Kommissionens forslag er således blevet delt i to med heraf følgende to fælles holdninger, hvilket betyder, at der samtidig skal vedtages

- et rammedirektiv med generelle bestemmelser, og

- et gennemførelsesdirektiv med opstilling af en foreløbig positivliste, der dog ikke foregriber udformningen af den endelige positivliste, over levnedsmidler og levnedsmiddelingredienser, der må behandles med ioniserende stråling.

Ifølge den fælles holdning vedrørende gennemførelsesdirektivet skal der opstilles en foreløbig positivliste over levnedsmidler, der kan behandles med ioniserende stråling. Listen omfatter kun tørrede aromatiske krydderier, herunder krydderurter.

7. Med hensyn til Kommissionens ændrede forslag har Rådet afveget fra Kommissionens holdning

- dels ved at indsætte bilag I i en anden sammenhæng, nemlig gennemførelsesdirektivet

- dels ved at gå længere end Kommissionen ved at acceptere princippet i Europa-Parlamentets ændringsforslag nr. 33 om dette bilag.

Der skal desuden gøres opmærksom på, at artikel 3, stk. 3, i det ændrede forslag er blevet til artikel 3 i gennemførelsesdirektivet.

Kommissionen har accepteret de ændringer, som Rådet har foretaget i det ændrede forslag; specifikke bemærkninger findes i begrundelsen for den fælles holdning vedrørende rammedirektivet, især punkt III.B.8 og 9.

(1) EFT C 336 af 31. 12. 1988, s. 7.

(2) EFT C 291 af 20. 11. 1989, s. 58.

(3) EFT C 303 af 2. 12. 1989, s. 15.

(4) EFT C 342 af 20. 12. 1993, s. 33.

(5) EFT C 194 af 31. 7. 1989, s. 14.